སྔོན་བྱོན་གསར་བརྗེའི་སློབ་དཔོན་དང་མཁྱེན་པའི་བདག་ཉིད་ཚོས་མཛད་པའི་སྲིད་འབྱོར་དོན་དང་འབྲེལ་བའི་དཔྱད་རྩོམ་མང་པོའི་ནང་སྤྱི་མཚན་དུ་གྱུར་བའི་བསམ་གཞིག་དང་གཟུགས་བཀོད་ཀྱི་བསམ་གཞིག་གི་ཐབས་ལམ་གཉིས་ཀ་སྤྱད་པ་མང་པོ་ཡོད།དོན་གང་ཞིག་ལ་བསམ་གཞིག་བྱ་ཐབས་མི་གཅིག་པས་བསམ་དོན་བརྡ་སྤྲོད་བྱེད་པའི་རྣམ་པ་ཡང་གཅིག་མིན་པ་ཙ་ན།སྒྱུར་མཁན་པོ་ཚོས་རང་གི་བསམ་འདོད་སྤངས་ཏེ་བསྒྱུར་བའི་མ་ཡིག་གི་བརྗོད་པའི་འགྲོས་སུ་རྩེ་གཅིག་ཏུ་གཞོལ་ཏེ་ཇི་བཞིན་ཕབ་བསྒྱུར་དགོས་པ་ཡིན།དཔེར་ན་མ་ཡིག་ཏུ་སྤྱི་མཚན་དུ་གྱུར་བའི་བསམ་གཞིག་བྱ་ཐབས་སྤྱད་དེ་ཆོས་མཐུན་པར་བསྡུས་པའི་དངོས་པོ་རྟོག་ཤེས་ཀྱི་ཡུལ་དུ་བཞག་ནས་དཔྱད་པའི་ཚིག་སྦྱངས་གསེད་བཀྲོལ་བྱས་འདུག་ན།བསྒྱུར་ལ་ཡང་དེ་བཞིན་དུ་བྱེད་དགོས་པ་དང་།དེ་ལས་ལྡོག་སྟེ།མ་ཡིག་ཏུ་གཟུགས་བཀོད་བསམ་གཞིག་གི་ཐབས་ལམ་སྤྱད་དེ་གནས་སྐབས་བློ་ཡུལ་དུ་འཆར་བའི་དངོས་པོ་གཟུགས་སུ་བཀོད་ནས་དོན་གྱི་གནས་ལུགས་བསྟན་འདུག་ན།སྒྱུར་མཁན་པོས་ཀྱང་རང་གི་བསམ་པའི་བཀོད་ཤུགས་ལ་བརྟེན་ནས་བསམ་དངོས་གཞན་ལ་འཕྲོ་བའི་རྟོག་པའི་རྣམ་པ་ཉེར་ལེན་གྱི་རྒྱུ་རུ་སྦྱར་ནས་རྩོམ་པ་པོའི་འཆར་སྒོ་དང་མཐུན་པར་འཇུག་ཅིང་།རྩོམ་པ་པོའི་དགའ་སྡང་སྐྱིད་སྡུག་གི་འདུ་ཤེས་མཚོན་པའི་གཟུགས་བཀོད་ཀྱི་ཚུལ་མངོན་པར་ཐོན་དགོས་པ་ཡིན།